b'\n_START_ARTICLE_\nOhjelmaty\xc3\xb6\n_START_PARAGRAPH_\nOhjelmaty\xc3\xb6 ry on Vasemmistoliittoa l\xc3\xa4hell\xc3\xa4 oleva yhdistys, johon kuuluu noin 30 kulttuuriyhdistyst\xc3\xa4 ja ammattiosastoa. J\xc3\xa4rjest\xc3\xb6 perustettiin 1950-luvun lopulla huolehtimaan ty\xc3\xb6v\xc3\xa4entalojen ohjelmatarjonnasta. Vuonna 2008 Ohjelmaty\xc3\xb6 nousi julkisuuteen vaalirahoituskeskustelun yhteydess\xc3\xa4, kun k\xc3\xa4vi ilmi, ett\xc3\xa4 yhdistys oli tukenut Vasemmistoliiton ehdokkaita eduskuntavaaleissa 2007 yli 100 000 eurolla. Ohjelmaty\xc3\xb6n puheenjohtaja on Tanja Vihersaari ja sihteeri Taisto Ter\xc3\xa4v\xc3\xa4._NEWLINE_Ohjelmaty\xc3\xb6 toimi aluksi Ty\xc3\xb6v\xc3\xa4en-, kulttuuri- ja kansantalojen Tuki -yhdistyksen osana. Kun tukiyhdistyksest\xc3\xa4 vuonna 1959 muodostettiin Kulttuurity\xc3\xb6n Keskus (KtK), j\xc3\xa4i Ohjelmaty\xc3\xb6 sen rinnalle itsen\xc3\xa4iseksi toimijaksi. Ohjelmaty\xc3\xb6 vastasi muun muassa kuorosovitusten, kis\xc3\xa4llilaulujen, runojen, pakinoiden, laulu- ja runosikermien, laulelmien, kuplettien ja kerhoiltaohjeiden laatimisesta sek\xc3\xa4 toimittamisesta tilaajille. Suomen Demokratian Pioneerien Liitolle ja Suomen Naisten Demokraattiselle Liitolle valmistettiin omia erityisohjelmistoja. Yhdistys huolehti lis\xc3\xa4ksi ohjelma-ohjaajien kurssien j\xc3\xa4rjest\xc3\xa4misest\xc3\xa4, v\xc3\xa4litti taiteilijoita tilaisuuksiin ja j\xc3\xa4rjesti tilauksista juhlia. Elokuussa 1963 Ohjelmaty\xc3\xb6 ja sen toiminnot siirtyiv\xc3\xa4t KtK:n alaisuuteen. 1960-luvun puoliv\xc3\xa4list\xc3\xa4 alkaen KtK luopui Ohjelmaty\xc3\xb6n yll\xc3\xa4pidosta ja Ohjelmaty\xc3\xb6n teht\xc3\xa4v\xc3\xa4ksi j\xc3\xa4i ainoastaan poliittisen ohjelma-aineiston toimittaminen j\xc3\xa4senj\xc3\xa4rjest\xc3\xb6ille. Osa aiemmista teht\xc3\xa4vist\xc3\xa4 siirtyi vuonna 1964 perustetun Kansan Sivistysty\xc3\xb6n Liiton taide- ja ohjelmajaostolle._NEWLINE_Ohjelmaty\xc3\xb6 omaksui roolinsa vaalirahoituksen j\xc3\xa4rjest\xc3\xa4j\xc3\xa4n\xc3\xa4 vasta 2000-luvulla. Vasemmistoliittoa l\xc3\xa4hell\xc3\xa4 olevat yhdistykset ovat ohjanneet tukea puolueen ehdokkaille Ohjelmaty\xc3\xb6n kautta. Suurella summalla Ohjelmaty\xc3\xb6t\xc3\xa4 avusti vuonna 2007 ainakin Yrj\xc3\xb6 Sirolan S\xc3\xa4\xc3\xa4ti\xc3\xb6. Eduskuntavaaleissa 2007 Ohjelmaty\xc3\xb6 tuki valitsemiaan noin 50 ehdokasta yli 100 000 eurolla. Tukea saivat ainakin Martti Korhonen (22 000 euroa), Claes Andersson (15 000), Sirpa Puhakka (12 000) Erkki Virtanen (5 000), Matti Kangas (2 000) ja Minna Sirn\xc3\xb6 (8 000). Yhdistys ei ole halunnut kertoa julkisesti tuen jakoperusteita tai sit\xc3\xa4 keit\xc3\xa4 kaikkia se on tukenut. Osa tukea saaneista kansanedustajista ei ilmoittanut saaneensa tukea nimenomaan Ohjelmaty\xc3\xb6lt\xc3\xa4. Toinen vasemmistoliittolaisten rahavirtoja kanavoinut j\xc3\xa4rjest\xc3\xb6 on Punajuuri, jonka kautta aiemmin ohjattiin SAK:n vasemmistoryhmien vaalitukea._NEWLINE_Ohjelmaty\xc3\xb6n j\xc3\xa4senyhdistyksi\xc3\xa4 ovat (ainakin) Vasemmistoviestint\xc3\xa4, Suur-Helsingin Kulttuurity\xc3\xb6, Kulttuurity\xc3\xb6n Keskus ja Kansantalojen liitto.'